Din il-ġimgħa SportMalta kienet impenjata bl-ewwel Forum Nazzjonali tal-Isport li qatt sar f'pajjiżna li seħħ fil-Kumpless Sportiv ta' Ħal Kirkop. 'Il fuq minn 800 parteċipant taw is-sehem tagħhom fil-forum nnifsu li kien mifrux fuq jumejn u fid-diversi seminars li saru qabel is-seminar innifsu. Fis-seminars li saru matul il-ġimgħa, SportMalta ippreżenta diversi temi li laqtu numru kbir ta' nies ġejjien minn oqsma differenti iżda li kollha għandhom rabta mal-isports. Il-forum kien mżewwaq b'temi diversi fejn bosta mill-kelliema inġiebu minn barra l-pajjiż apposta għal din l-attività. Spikkaw temi marbuta mal-Unjoni Ewropea li kienu preżentati mill-Kap tal-Programmi Sportivi fl-Unjoni Ewropea Yves La Losteque u l-Policy Coordinator Agatha Dziarnavska. Sessjoni oħra interessanti kienet dik mill-President tal-Assoċjazzjoni Olandiża tal-Hockey Marijke Fleuren li trattat l-involviment tal-ġenituri fl-isport u r-rappreżentant ta' SportRadar Marcello Presilla tkellem dwar il-fenomenu tal-match fixing. SportMalta matul il-jumejn ċċelebrat suċċessi li għamlu diversi atleti fl-isport. Semgħet l-problemi li jiltaqgħu magħhom u l-intoppi li kellhom jgħelbu sabiex waslu fejn waslu. Fil-fatt f'pajjiżna kien hawn l-aħjar tennista Taljan ta' kull żmien, Nicola Pietrangeli li tkellem dwar l-karriera tiegħu filwaqt li saru intervisti mal-plejer barrani nnaturalizzat Malti Alfred Effiong, Josephine Grima l-plejer tal-basketball li għamlet bosta snin tilgħab barra l-pajjiż, Karl Izzo l-kowċ tat-timijiet Maltin tal-waterpolo u Vlada Kravchenko atleta li qed titħarreġ sabiex tieħu sehem fil-paralympics li ser isiru f'Rio de Janeiro fis-sajf li ġej. Waqt il-forum saru diversi workshops biex b'hekk ingħatat l-opportunità lil dawk kollha preżenti jipparteċipaw fid-diskussjonijiet li varjaw minn governanza tajba, għal organizzazjoni ta' avvenimenti, ir-rabta bejn l-attività fiżika u l-isport, kif ukoll il-betting b'responsabbilità li kien preżentat mill-kumpanija Maltco. Minn dawn il-workshops ħarġu konklużjonijiet li jgħinu biex inkomplu intejbu l-isport f'Malta. Minbarra s-seminar innifsu saru laqgħat bilaterali tal-għola livell mal-mistiedna barranin b'mod privat li kienu ferm pożittivi. Laqgħat li żgur jawguraw tajjeb għall-futur fil-preparazzjoni għall-Presidenza. Huwa mistenni li fil-ġimgħat li-ġejjin SportMalta se tkun qed tippreżenta l-konklużjonijiet ta' dawn il-laqgħat lis-Segretarju Parlamentari Chris Agius biex b'hekk ikun possibbli li titkompla il-ħidma tal-Gvern fil-qasam sportiv. B'mod parallel, l-ewwel Forum Nazzjonali tal-Isport kien imxandar wkoll fuq TVM2 wara ftehim li ntlaħaq bejn SportMalta u l-Public Broadcasting Services. It-telespettaturi setgħu jsegwu 'il fuq minn seba' sigħat mill-kumdità ta' darhom. Dan huwa mod ieħor kif il-gvern juża għall-massimu r-riżorsi umani u jifrex ix-xogħol tiegħu permezz ta' aktar kollaborazzjoni bejn l-entitajiet governativi. Is-suċċess ta' SportMalta qed jikkontribwixxi bil-kbir għas-suċċess li laħaq pajjiżna fil-qasam sportiv hekk kif titkompla il-wegħda tal-Gvern li jkompli jagħmel dak kollu li hu possibli għal pajjiżna biex dan is-settur ikompli jikber u jissaħħaħ. Qabel il-Forum innifsu saru sitt seminars speċifikament immirat għal setturi ta' nies mdaħħla fl-isport. Is-sitt seminars saru b'kollaborazzjoni ma' entitajiet diversi. L-ewwel seminar sar b'kollaborazzjoni mal-MCAST u kien immirat għall-istudenti, segwa seminar għall-ħaddiema taċ-ċivil u ieħor għaż-żgħażagħ bil-kollaborazzjoni ma' Aġenzija Żgħażagħ. It-Tlieta s-seminar sar f'Għawdex għall-isportivi Għawdxin bil-kollaborazzjojni tal-Gozo Sports Board. Sar seminar għall-edukaturi u ieħor għall-ġurnalisti u l-assoċjazzjonijiet sportivi bil-kollaborazzjoni tal-Għaqda Ġurnalisti Sport. Is-Segretarju Parlamentari Chris Agius kien ferm sodisfatt bin-numru sabiħ u inkoraġġanti ta' parteċipanti li juri kemm Forum ta' dan it-tip kien mixtieq f'pajjiżna. Għalaq il-Forum il-Kap Eżekuttiv ta' SportMalta Mark Cutajar li għamel enfasi partikolari fuq l-organizzazjoni involuta biex itellghet din il-ġimgħa. Huwa rrikonoxxa l-impenn u x-xoghol b'dedikazzjoni li taw numru ta' ħaddiema ta' SportMalta u aċċenna li attivitajiet oħra simili huma fil-pjanijiet ta' SportMalta għall-futur.